b'\n_START_ARTICLE_\nPer Flatberg\n_START_SECTION_\nBakgrunn\n_START_PARAGRAPH_\nFlatberg ble utdannet farmas\xc3\xb8yt (cand. pharm) fra Universitetet i Oslo 1961 og har yrkesmessig v\xc3\xa6rt knyttet til b\xc3\xa5de forskjellige apotek og \xc3\xb8vrige organisasjoner.\n_START_SECTION_\nApoteker\n_START_PARAGRAPH_\nSom apoteker var han f\xc3\xb8rst p\xc3\xa5 L\xc3\xb8renskog fra 1981-1990 for s\xc3\xa5 \xc3\xa5 overta apoteket i Levanger fra 1990-2005. Flatberg har v\xc3\xa6rt b\xc3\xa5de generalsekret\xc3\xa6r i arbeidstakerforeningen Norges Farmaceutiske Forening (1974\xe2\x80\x931978) samt president i arbeidsgiverforeningen Norges Apotekerforening (1995\xe2\x80\x931999) der han ogs\xc3\xa5 er \xc3\xa6resmedlem. Han ble i 1998 tildelt ordenen Det giftige kors (Crux venenifera) som er den h\xc3\xb8yeste utmerkelse innen norsk farmasi.\n_START_SECTION_\nPolitikk\n_START_PARAGRAPH_\nFlatberg representerte Venstre i L\xc3\xb8renskog kommunestyre i perioden 1974-1990, og var varaordf\xc3\xb8rer i kommunen. Flatberg har v\xc3\xa6rt medlem i diverse utvalg i Venstre, og regnes som en sentral person bak partiets vernepolitikk for vassdrag.\n_START_SECTION_\nMilj\xc3\xb8vern\n_START_PARAGRAPH_\nFlatberg har i mange \xc3\xa5r v\xc3\xa6rt en sentral del av den norske milj\xc3\xb8bevegelsen. Fra protestene mot utbygging av Mard\xc3\xb8la (1971), via verv som generalsekret\xc3\xa6r i Norges Naturvernforbund (1978\xe2\x80\x931980) til arbeidet som informasjonsleder i Folkeaksjonen mot utbygging av Alta-Kautokeinovassdraget (1981\xe2\x80\x931982). For arbeidet i Folkeaksjonen mot utbygging av Alta-Kautokeinovassdraget ble Flatberg d\xc3\xb8mt for brudd p\xc3\xa5 Oppviglerparagrafen. Flatberg var en av initiativtakerne til dannelsen av Samarbeidskontoret for frie Vassdragsverngrupper. Flatberg ble valgt til \xc3\xa6resmedlem i Norges Naturvernforbund i 2003. Flatberg er tildelt Kongens fortjenstmedalje i gull.'